เอสเอ็มอีมีลุ้นแบงก์รัฐอุ้มชูให้กู้ไม่ขึ้นดอก
เอสเอ็มอีแบงก์ เตรียมเงิน 2,000 ล้าน ปล่อยกู้ช่วยลูกค้าน้ำท่วม สั่งขึงพืดดอกกู้
18 ส.ค. 2554

เอสเอ็มอีแบงก์ เตรียมเงิน 2,000 ล้าน ปล่อยกู้ช่วยลูกค้าน้ำท่วม สั่งขึงพืดดอกกู้
นายโสฬส สาครวิศว กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ธนาคารได้เสนอแนวทางการช่วยเหลือผู้ประกอบการเอสเอ็มอีที่ประสบภัยน้ำท่วมในเขตพื้นที่ภาคเหนือและภาคกลางไปยังกระทรวงการคลังแล้ว โดยเตรียมเงินไว้ดูแลลูกหนี้ 2,000 ล้านบาท 
สำหรับเงื่อนไขในการปล่อยกู้จะเหมือนกับสินเชื่อเพื่อช่วยเหลือผู้ประสบอุทกภัยภาคใต้ คือ ปล่อยกู้ให้กับลูกค้าได้รายละไม่เกิน 1 ล้านบาท ระยะเวลากู้ไม่เกิน 6 ปี อัตราดอกเบี้ยคงที่ 4.5% ตลอดอายุสัญญา ระยะเวลาปลอดเงินต้นหรือจ่ายเฉพาะดอกเบี้ยใน 2 ปีแรก ไม่ต้องใช้หลักประกันเพิ่ม และไม่ต้องตรวจสอบประวัติในเครดิตบูโร 
นอกจากนี้ ยังมีเงื่อนไขว่าลูกค้าผู้ที่จะกู้เงินมาซ่อมแซมหรือสั่งซื้อสินค้ามาใช้ในการผลิตเพื่อจำหน่ายหรือฟื้นฟูกิจการ จะต้องมีหน่วยงานราชการหรือสมาคมตัวแทนในท้องถิ่นนั้นๆ เป็นผู้รับรองว่าลูกค้าที่ขอกู้เป็นผู้ที่ได้รับผลกระทบจากน้ำท่วมจริง” นายโสฬส กล่าว
นายโสฬส กล่าวเพิ่มเติมว่า แม้ขณะนี้ดอกเบี้ยในระบบจะปรับตัวสูงขึ้น แต่ธนาคารยังไม่มีนโยบายขึ้นดอกเบี้ยไปจนถึงไตรมาส 3 ของปีนี้ หรือจนถึงสิ้นเดือน ก.ย.นี้ เพื่อบรรเทาผลกระทบให้กับผู้ประกอบการ หลังจากนั้นคงต้องติดตามดูว่าคณะกรรมการนโยบายการเงิน (กนง.) จะประกาศปรับขึ้นดอกเบี้ยอีกหรือไม่ โดยจากการประเมินสถานการณ์ทำให้คาดว่า กนง.ไม่น่าจะปรับขึ้นดอกเบี้ยอีกจนถึงปลายปีนี้